Gedagte vir die dag: ’n Driepoot-geloof sal altyd sterk staanFoto: pixabay.com In julle harte moet daar net heilige eerbied wees vir Christus die Here. Wees altyd gereed om ’n antwoord te gee aan elkeen wat van julle ’n verduideliking eis oor die hoop wat in julle lewe. Maar doen dit met beskeidenheid en met eerbied vir God. (1 Petrus 3:15-16, Bybel in Afrikaans, 1983/1992) Daar is ’n baie praktiese rede hoekom ’n driepootpot juis drie pote het – dit staan altyd stewig op enige ongelyke oppervlakte. Iets met vier pote staan net stewig op ’n gelyke oppervlakte, anders wikkel dit. Daarom moet jy soms iets onder een poot van ’n tafel indruk tot dit stewig staan. In 1 Petrus 3:15-16 word drie komponente van geloof gegee. As jou geloof hierdie drie komponente het, sal dit stewig staan op enige oppervlakte. Dis reg vir alle omstandighede en niks of niemand kan dit laat wankel nie. Die drie komponente het te doen met jou hart, jou mond en jou hand (lewe) – dit wat jy glo, dit wat jy sê en die manier waarop jy lewe. Is daar heilige eerbied in jou hart vir die Here? Onderstreep 1 Petrus 3:15-16 in jou Bybel. Memoriseer dit, maar lééf dit ook.